钦定古今图书集成/明伦汇编/氏族典/第149卷 > 孙文原
## 钦定古今图书集成/明伦汇编/氏族典/第149卷 > 孙文原

按《万姓统谱》：文原，字宗道，慈谿人。经明行修。母王氏
没时，授经于崇德。闻讣，不限昼夜，徒步而归，哀毁骨
立。父嵩病泄痢，文原尝粪甜，知不可生，吁哭求代，刲
股肉以进，疾遂愈。文原孝心纯至，惟恐人知。或见其
股痕，即掩覆曰：“尝病疮耳。”领乡荐，官都昌，辄号哭曰：
“禄不逮养，食宁下咽耶？”清德懿行，人多称之。